Predkladacia správa

	Informácia o vývoji hygienicko-epidemiologickej situácie v Slovenskej republike sa na rokovanie vlády SR predkladá ako iniciatívny materiál Ministerstva zdravotníctva. Nadväzuje na predchádzajúce informácie uvedeného zamerania, ktoré boli vláde SR  predložené v roku 1996 a 1999 na základe jej uznesenia čís. 499 zo dňa 13.7.1993, prijatého k správe ministra zdravotníctva o vývoji hygienickej situácie v Slovenskej republike.

	Obsah materiálu rámcovo hodnotí súčasný stav a dopad kvality ťažiskových zložiek a okruhov životného a pracovného prostredia na zdravie obyvateľov  Slovenskej republiky.
            Za sledované obdobie hodnotí vývoj a stav hygienickej úrovne voľného ovzdušia i vnútorného ovzdušia v budovách, pôsobenia hluku na zdravie ľudí, starostlivosť o zdravotnú bezpečnosť potravín a výživu obyvateľstva, o zdravý vývoj detí a mládeže. V neposlednom rade sa zaoberá a hodnotí aj stav starostlivosti o vytváranie zdravých podmienok na pracoviskách pre zamestnancov, vrátane vplyvu prevádzky jadrových zariadení na Slovensku na zdravie obyvateľstva i samotných pracovníkov takýchto zariadení.
	Osobitnú kapitolu v materiáli tvorí zhodnotenie vývoja epidemiologickej situácie na Slovensku so zreteľom najmä na plnenie Imunizačného programu, pri realizácii ktorého dosahuje Slovenská republika dlhodobo pozoruhodné výsledky aj z medzinárodného hľadiska.

	Nakoľko ide o informatívny materiál nelegislatívnej povahy, uvedená informácia nebola predložená na medzirezortné pripomienkové konanie. Predkladá sa na rokovanie vlády SR ako iniciatívny materiál na základe kladného výsledku jej prerokovania v operatívnej porade ministra zdravotníctva.